Document ID: 32004R0487

Κανονισμός (ΕΚ) αριθ. 487/2004 του Συμβουλίου
της 11ης Μαρτίου 2004
για τροποποίηση του κανονισμού (ΕΟΚ) αριθ. 3030/93 περί κοινών κανόνων εισαγωγής ορισμένων κλωστοϋφαντουργικών προϊόντων, καταγωγής τρίτων χωρών
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Από την 1η Μαΐου 2004, η Ευρωπαϊκή Ένωση θα περιλαμβάνει δέκα νέα κράτη μέλη. Η πράξη προσχώρησης καθορίζει, στο άρθρο 6 παράγραφος 7, ότι τα νέα κράτη μέλη πρέπει να εφαρμόζουν την κοινή εμπορική πολιτική όσον αφορά τα κλωστοϋφαντουργικά προϊόντα και ότι οι ποσοτικοί περιορισμοί που εφαρμόζονται από την Κοινότητα στις εισαγωγές κλωστοϋφαντουργικών προϊόντων και ειδών ένδυσης θα προσαρμοσθούν για να ληφθεί υπόψη η προσχώρηση. Οι ποσοτικοί περιορισμοί που εφαρμόζονται στις εισαγωγές ορισμένων κλωστοϋφαντουργικών προϊόντων από τρίτες χώρες στη διευρυμένη Κοινότητα θα πρέπει, επομένως, να προσαρμοσθούν για να καλύπτουν τις εισαγωγές στα δέκα νέα κράτη μέλη. Αυτό απαιτεί να γίνουν τροποποιήσεις στον κανονισμό (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων, καταγωγής τρίτων χωρών(1).
(2) Για να αποτραπούν οι επιπτώσεις περιορισμού του εμπορίου που μπορεί να έχει η διεύρυνση, είναι σκόπιμο, κατά την τροποποίηση των ποσοτήτων, να χρησιμοποιηθεί μια μέθοδος που να λαμβάνει υπόψη, για την προσαρμογή των νέων επιπέδων των ποσοστώσεων, τα παραδοσιακά επίπεδα και μορφές των εισαγωγών στα δέκα νέα κράτη μέλη. Ένας τύπος που συνίσταται στο μέσο όρο των εισαγωγών των τριών τελευταίων ετών στα δέκα νέα κράτη μέλη, καταγωγής τρίτων χωρών, προσαρμοσμένων αναλόγως του χρόνου, θα παράσχει τον κατάλληλο τρόπο υπολογισμού αυτών των παραδοσιακών ροών. Τα έτη 2000 έως 2002 έχουν επιλεγεί ως τα πλέον σημαντικά, εφόσον αντιστοιχούν στις τελευταίες διαθέσιμες πληροφορίες σχετικά με τις εισαγωγές κλωστοϋφαντουργικών προϊόντων και ειδών ένδυσης των δέκα νέων κρατών μελών.
(3) Επομένως, θα πρέπει να τροποποιηθούν τα παραρτήματα V και VII του κανονισμού (ΕΟΚ) αριθ. 3030/93 που απαριθμούν τα επίπεδα των ποσοστώσεων που ισχύουν από την ημερομηνία της διεύρυνσης, ήτοι την 1η Μαΐου 2004.
(4) Οι ποσοστώσεις που εφαρμόζονται για το Βιετνάμ θα πρέπει, να είναι εκείνες που απαριθμούνται στη διμερή συμφωνία κλωστοϋφαντουργικών μεταξύ της Ευρωπαϊκής Κοινότητας και της Σοσιαλιστικής Δημοκρατίας του Βιετνάμ που μονογραφήθηκε στις 15 Φεβρουαρίου 2003 και εγκρίθηκε με την απόφαση 2003/453/ΕΚ(2), εν αναμονή της συμμόρφωσης του Βιετνάμ με τις δεσμεύσεις πρόσβασης στην αγορά στο πλαίσιο της εν λόγω συμφωνίας.
(5) Όλες οι διατάξεις του κανονισμού (ΕΟΚ) αριθ. 3030/93 θα πρέπει να αναδιαρθρωθούν προκειμένου να εφαρμόζονται στις εισαγωγές στα δέκα νέα κράτη μέλη. Ως εκ τούτου, τα αρχικά των νέων κρατών μελών θα πρέπει να ενσωματωθούν στο παράρτημα ΙΙΙ.
(6) Για τη διενέργεια ορισμένων πράξεων, είναι απαραίτητο να ενταχθεί, στον κανονισμό (ΕΟΚ) αριθ. 3030/93, μεταβατικός κανόνας βάσει του οποίου να απαιτείται έγκριση εισαγωγής χορηγούμενη αυτομάτως για τα κλωστοϋφαντουργικά προϊόντα η εισαγωγή των οποίων στην Κοινότητα υπάγεται άλλως σε ποσοτικά όρια ή επιτήρηση, και τα οποία έχουν αποσταλεί στην Κοινότητα πριν από την 1η Μαΐου 2004 αλλά εισέρχονται στα δέκα νέα κράτη μέλη την 1η Μαΐου 2004 ή αργότερα.
(7) Προκειμένου να προβλεφθεί νομική βάση για τις εν λόγω πράξεις, είναι απαραίτητο να ενταχθεί στον κανονισμό (ΕΟΚ) αριθ. 3030/93 μεταβατικός κανόνας βάσει του οποίου τα κλωστοϋφαντουργικά προϊόντα που έχουν αποσταλεί πριν από την 1η Μαΐου 2004, από τα υπό προσχώρηση κράτη μέλη, εκτός Κοινότητας για τελειοποίηση, και τα οποία επανεισάγονται στα δέκα νέα κράτη μέλη την 1η Μαΐου 2004 ή αργότερα, δεν υπάγονται σε ποσοτικά όρια ή στην προσκόμιση έγκριση εισαγωγής.
(8) Επομένως, θα πρέπει να τροποποιηθεί αναλόγως ο κανονισμός (EΟΚ) αριθ. 3030/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3030/93 τροποποιείται ως εξής:
1. Στο άρθρο 2 προστίθεται η ακόλουθη παράγραφος:
"9. Η θέση σε ελεύθερη κυκλοφορία σε ένα από τα δέκα νέα κράτη μέλη που θα προσχωρήσουν στην Ευρωπαϊκή Ένωση την 1η Μαΐου 2004, και, συγκεκριμένα, στην Τσεχική Δημοκρατία, στην Εσθονία, στην Κύπρο, στη Λιθουανία, στη Λεττονία, στην Ουγγαρία, στη Μάλτα, στην Πολωνία, στη Σλοβενία και στη Σλοβακία, κλωστοϋφαντουργικών προϊόντων που υπάγονται σε ποσοτικά όρια ή σε καθεστώς επιτήρησης στην Κοινότητα και τα οποία έχουν αποσταλεί πριν από την 1η Μαΐου 2004 και εισέρχονται στα δέκα νέα κράτη μέλη την 1η Μαΐου 2004 ή αργότερα, υπάγονται στην προσκόμιση έγκρισης εισαγωγής. Η εν λόγω έγκριση εισαγωγής χορηγείται αυτομάτως και χωρίς ποσοτικούς περιορισμούς από τις αρμόδιες αρχές του ενδιαφερόμενου κράτους μέλους, εφόσον αποδεικνύεται δεόντως, π.χ. με φορτωτική, ότι τα προϊόντα απεστάλησαν πριν από την 1η Μαΐου 2004.
Οι εν λόγω εγκρίσεις ανακοινώνονται στην Επιτροπή."
2. Στο άρθρο 5 προστίθεται το ακόλουθο εδάφιο:"Η θέση σε ελεύθερη κυκλοφορία κλωστοϋφαντουργικών προϊόντων που έχουν αποσταλεί από ένα από τα δέκα νέα κράτη μέλη που θα προσχωρήσουν στην Ευρωπαϊκή Ένωση την 1η Μαΐου 2004 με προορισμό εκτός της Κοινότητας για τελειοποίηση πριν από την 1η Μαΐου 2004, και τα οποία επανεισάγονται στο ίδιο κράτος μέλος την 1η Μαΐου 2004 ή αργότερα, δεν υπάγονται σε ποσοτικά όρια ή απαιτήσεις έγκρισης εισαγωγής, εφόσον προσκομίζεται επαρκής απόδειξη, όπως η διασαφήσει εξαγωγής. Οι αρμόδιες αρχές του ενδιαφερόμενου κράτους μέλους πληροφορούν την Επιτροπή για τις εν λόγω εισαγωγές."
3. Στο παράρτημα ΙΙΙ άρθρο 28 παράγραφος 6, η δεύτερη περίπτωση αντικαθίσταται από το ακόλουθο κείμενο:
"- δύο γράμματα για το προβλεπόμενο κράτος μέλος προορισμού ή ομάδα αυτών των κρατών μελών, ως εξής:
- AT= Αυστρία
- BL= Μπενελούξ
- CY= Κύπρος
- CZ= Τσεχική Δημοκρατία
- DE= Ομοσπονδιακή Δημοκρατία της Γερμανίας
- DK= Δανία
- EE= Εσθονία
- EL= Ελλάδα
- ES= Ισπανία
- FI= Φινλανδία
- FR= Γαλλία
- GB= Ηνωμένο Βασίλειο
- HU= Ουγγαρία
- IE= Ιρλανδία
- IT= Ιταλία
- LT= Λιθουανία
- LV= Λεττονία
- MT= Μάλτα
- PL= Πολωνία
- PT= Πορτογαλία
- SE= Σουηδία
- SI= Σλοβενία
- SK= Σλοβακία."
4. Το παράρτημα V αντικαθίσταται από το κείμενο που περιέχεται στο μέρος Α του παραρτήματος του παρόντος κανονισμού.
5. Στο παράρτημα VII, ο πίνακας αντικαθίσταται από τον πίνακα που περιέχεται στο μέρος Β του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαρτίου 2004.

Labels: 1
3
5